কৈখালি মোড় থেকে হাঁটাপথে মিনিট দশেক গেলে ‘ওংকার অ্যাপার্টমেন্ট’। থ্রি এ-র এই টু. বি. এইচ্‌. কে-তে তিনবন্ধু ভাড়ায় আছে। তাতুন-সায়ন-অরূপ। সায়ন আর তাতুন বড় ঘরটা ভাগাভাগি করে থাকলেও, ঘরের বেশিরভাগটাই দখল নিয়েছে কলেজস্ট্রীট পাড়ার পুরোনো বই। পড়ার নেশা, বলা যায় পড়া আর নেশা—সবেতেই পার্টনার তারা। অরূপ আবার একটু মেটিরিয়ালিস্টিক্‌। ওদের মাঝে তাতুনের একমাত্র চিন্তা, তাদের বন্ধুত্বে চিড় যেন না ধরে। বলা বাহুল্য কারণটা আন্তরিক, ফ্ল্যাট ভাড়া নয়। ফ্ল্যাটটা বেশ পুরোনো ধরনের। তাছাড়া তিনদিকে গা সিঁটিয়ে নতুন আবাসন ওঠায়, আলো ঢোকে না তেমন। এখানে সেখানে ড্যাম্প ধরছে। সিঁড়ির পাশে খানিকটা গায়ের জোরেই সাড়ে সাতশোর মত এই স্পেস্‌টা বের করে তৈরি ফ্ল্যাটটা।